Document ID: /roh_data/filtered/fineweb-2-filterrobots_roh.jsonl.gz/44516

Amez la vischnanca tar il center da sport è vegni cumbatti per il titel dal champiun svizzer. Circa 40 squadras eran da la partida, il titel è ì a Dübendorf cun skip Werner Attinger. En in final plain tensiun ha Dübendorf battì Burgdorf. Per l’emprima giada sa po la squadra numnar campiun svizzer da curling.
Buna prestaziun er da las equipas indigenas
Radund diesch equipas da l’Engiadina han fatg part al campiunadi svizzer da curling. Il grond favurit era l’equipa dal CC Samedan cun skip Daniel Garraux. La squadra ha gia savì festivar sis titels da campiun svizzer – ils davos trais en fila. Samedan ha dentant manchentà dad avanzar fin en il final. Uschia ha la squadra giugà en il final pitschen per la terza plazza. L’adversari en questa partida era il CC Segl Maria cun skip Filip Niggli. Il davos crap ha decidi la partida a favur da Segl. Suenter duas quartas plazzas tar in campiunadi svizzer da curling è la squadra finalmain rangada sin il podest.
Midament da generaziun
Suenter ch'il president Arthur Rüdisühli ha presidià stgars 40 onns il CC Schlarigna Saluver era il campiunadi svizzer in Engiadin'Ota il davos en sia carriera. Cun fatscha cuntenta ha el savì surdar il timun dal CC Schlarigna a ses successur Robin Miozzari.